b"\n_START_ARTICLE_\nVladimir Dekanozov\n_START_SECTION_\nBiografia\n_START_PARAGRAPH_\nVladimir Dekanozov (Dekanozishvili) va n\xc3\xa9ixer a la fam\xc3\xadlia de Giorgi Dekanozxvili, fundador del Partit Social Federalista Georgi\xc3\xa0. Si b\xc3\xa9 Dekanozov s'autoidentificava com a georgi\xc3\xa0, algunes fonts suggereixen que podria tenir sang arm\xc3\xa8nia._NEWLINE_Dekanozov estudi\xc3\xa0 a l'escola m\xc3\xa8dica de la Universitat de Saratov i a la Universitat de Bak\xc3\xba. El 1918 ingress\xc3\xa0 a l'Ex\xc3\xa8rcit Roig i el 1920 s'afili\xc3\xa0 al Partit Bolxevic. Des de 1918 treball\xc3\xa0 com agent secret a la Transcauc\xc3\xa0sia, primer com a Comissari del Poble per la Salut de l'ef\xc3\xadmera Rep\xc3\xbablica Democr\xc3\xa0tica de l'Azerbaidjan, i despr\xc3\xa9s en empreses privades. Despr\xc3\xa9s de la invasi\xc3\xb3 de l'Azerbaidjan per l'Ex\xc3\xa8rcit Roig, Dekanozov treball\xc3\xa0 per la Txek\xc3\xa0 de l'RSS de l'Azerbaidjan, on trav\xc3\xa0 amistat amb Lavrenti B\xc3\xa9ria, qui posteriorment brindaria el seu suport a Dekanozov. Entre 1921 i 1927, Dekanozov treball\xc3\xa0 per la Txek\xc3\xa0 a l'Azerbaidjan, Ge\xc3\xb2rgia i a la Transcauc\xc3\xa0sia. El 1927 esdevingu\xc3\xa9 instructor del Comit\xc3\xa8 Central del Partit Comunista de Ge\xc3\xb2rgia. Entre 1928 i 1931 treball\xc3\xa0 com un dels caps de l'OGPU georgi\xc3\xa0 i transcaucasi\xc3\xa0. El 1931 esdevingu\xc3\xa9 secretari del Comit\xc3\xa8 Central del Partit Comunista de Ge\xc3\xb2rgia. Des de 1936 va ser el Narkom de la ind\xc3\xbastria aliment\xc3\xa0ria de Ge\xc3\xb2rgia, i des de 1937 treball\xc3\xa0 simult\xc3\xa0niament com a President del Gosplan de Ge\xc3\xb2rgia i com a Vicepresident del Sovnarkom Georgi\xc3\xa0. Va ser diputat del Soviet Suprem de la Uni\xc3\xb3 Sovi\xc3\xa8tica entre 1937 i 1950._NEWLINE_Al novembre de 1938 va ser transferit a l'NKVD, quan Lavrenti B\xc3\xa9ria esdevingu\xc3\xa9 el seu cap. Dekanozov va ser el vicecomandant del GUGB i al mateix temps encap\xc3\xa7alava els departaments d'intel\xc2\xb7lig\xc3\xa8ncia estrangera i contraintel\xc2\xb7lig\xc3\xa8ncia entre 1938 i 1939. Dekanozov va ser el responsable de les purgues de l'Ex\xc3\xa8rcit Roig aix\xc3\xad com de purgar als seguidors de Nikolai Iejov de l'NKVD._NEWLINE_Al maig de 1939 va ser nomenat vicecomandant del Comissariat del Poble d'Afers Exteriors (NKID). La seva esfera de responsabilitat inclo\xc3\xafa Iran, _NEWLINE_Turquia, Afganistan, Mong\xc3\xb2lia i Xinjiang, aix\xc3\xad com els consolats, quadres i finances del NKID._NEWLINE_Quan les Forces Armades Sovi\xc3\xa8tiques travessaren la frontera lituana el 15 de juny de 1940, s'orden\xc3\xa0 a l'ex\xc3\xa8rcit litu\xc3\xa0 que no resist\xc3\xads. Dekanozov hi arrib\xc3\xa0 el mateix dia per organitzar la incorporaci\xc3\xb3 de Litu\xc3\xa0nia a la Uni\xc3\xb3 Sovi\xc3\xa8tica. El Partit Comunista de Litu\xc3\xa0nia, presidit per Antanas Snie\xc4\x8dkus, estava a la seva disposici\xc3\xb3. L'Ex\xc3\xa8rcit Roig establ\xc3\xad una pres\xc3\xa8ncia de control que permet\xc3\xa9 a Dekanozov complir la seva funci\xc3\xb3 com a representant del Partit Comunista. El proc\xc3\xa9s de crear la Rep\xc3\xbablica Socialista Sovi\xc3\xa8tica de Litu\xc3\xa0nia era tasca de Dekanozov. S'instal\xc2\xb7l\xc3\xa0 a l'ambaixada sovi\xc3\xa8tica i impos\xc3\xa0 a Litu\xc3\xa0nia la mateixa estructura de partit-estat on les formes tradicionals governamentals eren d'una import\xc3\xa0ncia secund\xc3\xa0ria. Dekanozov reestructur\xc3\xa0 el govern litu\xc3\xa0, nomenant Justas Paleckis, un esquerr\xc3\xa0 litu\xc3\xa0 que encara no era membre del Partit Comunista, com a Primer Ministre._NEWLINE_Amb l'ajut d'especialistes sovi\xc3\xa8tics dels orgues per a l'administraci\xc3\xb3 i la seguretat enviats des de Moscou, Dekanozov treball\xc3\xa0 mitjan\xc3\xa7ant el Partit Comunista Litu\xc3\xa0, mentre que el cabinet de ministres, encap\xc3\xa7alat per Paleckis, servia com a funci\xc3\xb3 administrativa. Dekanozov i Paleckis formaren un govern del poble amb diversos membres aliens al Partit Comunista (encara que pro-comunistres), per\xc3\xb2 en retrospectiva \xc3\xa9s clara la seva intenci\xc3\xb3 per crear un govern sovi\xc3\xa8tic. Dekanozov jug\xc3\xa0 el seu paper amb cura, concentrant-se en primer lloc en denunciar el r\xc3\xa8gim de Smetona a Litu\xc3\xa0nia, despr\xc3\xa9s prometent el respecte a la propietat privada, assegurant als lituans que l'agricultura no seria col\xc2\xb7lectivitzada, i distraient qualsevol discussi\xc3\xb3 sobre la possibilitat d'unir-se a la Uni\xc3\xb3 Sovi\xc3\xa8tica fins a mitjans de juliol._NEWLINE_El 6 de juliol, el govern de Dekanozov anunci\xc3\xa0 que el 14 de juliol hi hauria eleccions per a un nou parlament, l'anomenat el Poble de Seimas. El Partit Comunista Litu\xc3\xa0 anunci\xc3\xa0 la formaci\xc3\xb3 del Sindicat dels Treballadors Lituans, que ofer\xc3\xad a una terna de candidats, incloent-hi 10 que no eren membres del Partit Comunista, aix\xc3\xad com a diversos membres del Parlament. L'11 i el 12 de juliol, les autoritats sovi\xc3\xa8tiques redu\xc3\xafren els possibles opositors detenint figures capdavanteres del vell r\xc3\xa8gim i deportant-les a l'interior de la Uni\xc3\xb3 Sovi\xc3\xa8tica, tot i que Litu\xc3\xa0nia encara era formalment un estat independent._NEWLINE_Dekanozov us\xc3\xa0 tant el govern litu\xc3\xa0 com el Partit Comunista Litu\xc3\xa0 com els seus instruments per portar a terme la voluntat del lideratge del Partit Comunista Sovi\xc3\xa8tic. Durant el proc\xc3\xa9s, els propagandistes sovi\xc3\xa8tics insistien que nom\xc3\xa9s hi havia un cam\xc3\xad acceptable pel pa\xc3\xads, i que tots estaven obligats a seguir-lo. Es concentraren en crear la imatge d'un suport massiu, i portaren a terme mesures determinades contra aquells que podien oposar-se al nou ordre i volien sabotejar les eleccions de 14 de juliol._NEWLINE_Litu\xc3\xa0nia pass\xc3\xa0 a formar part del partit-estat sovi\xc3\xa8tic estalinista, administrat per l'estructura del Partit Comunista de Tota la Uni\xc3\xb3, molt abans que fos incorporada a l'estructura governamental de la Uni\xc3\xb3 Sovi\xc3\xa8tica. Per quan l'estructura del nou estat sovi\xc3\xa8tic a s'havia formalitzat, Dekanozov ja havia abandonat el pa\xc3\xads. El juliol de 1940 torn\xc3\xa0 a Moscou, car la seva tasca acab\xc3\xa0 quan el Poble de Seimas vot\xc3\xa0 per demanar formar part de l'URSS. En poc m\xc3\xa9s d'un mes, havia reorganitzat l'estat litu\xc3\xa0, dirigit el desenvolupament social i econ\xc3\xb2mic litu\xc3\xa0 cap a un nou curs, i contribu\xc3\xad a l'engrandiment de l'estat sovi\xc3\xa8tic. La sovietitzaci\xc3\xb3 de Litu\xc3\xa0nia iniciada per Dekanozov va ser portada a terme per Nikolai Pozdniakov._NEWLINE_Des de novembre de 1940, seguint sent el segon del NKID, va ser nomenat ambaixador sovi\xc3\xa8tic a Berl\xc3\xadn. Al setembre de 1943 va fer un misteri\xc3\xb3s viatge a Estocolm que va ser interpretat pel ministre d'exteriors alemany Joachim von Ribbentrop com un senyal de l'inter\xc3\xa8s sovi\xc3\xa8tic en fer una pau separada amb Alemanya. Per\xc3\xb2 Hitler rebutj\xc3\xa0 la petici\xc3\xb3 de von Ribbentrop d'enviar alg\xc3\xba a Su\xc3\xa8cia._NEWLINE_Dekanozov segu\xc3\xad sent segon del NKID i del ministeri d'Exteriors sovi\xc3\xa8tic fins al 1949. Ocup\xc3\xa0 diversos c\xc3\xa0rrecs superiors m\xc3\xa9s fins a ser nomenat Ministre de l'Interior de l'RSS de Ge\xc3\xb2rgia (despr\xc3\xa9s que B\xc3\xa9ria esdevingu\xc3\xa9s Ministre de l'Interior de la Uni\xc3\xb3 Sovi\xc3\xa8tica) a l'abril de 1953. Molt proper a B\xc3\xa9ria, va ser detingut al juny de 1953 i sentenciat a mort i afusellat al desembre de 1953."